Man glo deur tuinier van afgelope 26 jaar vermoorHerman Scholtz (Foto: Facebook) ŉ Man is Sondag in die vroeë oggendure in sy huis in Pretoria vermoedelik deur sy tuinier van die afgelope 26 jaar vermoor. Herman Scholtz (59) het Sondag omstreeks 02:00 tydens die aanval verskeie messteke in sy meenthuis in ŉ woonkompleks in Eldoraigne opgedoen terwyl sy bure met afgryse moes toekyk toe hulle nie die veiligheidshek na sy huis kon oopkry om hom te hulp te snel nie. Hein Scholtz, Herman se broer, het Dinsdag aan Maroela Media vertel dat sy broer die aanvaller goed geken het. “Die verdagte het 26 jaar vir my broer gewerk. Iemand wat jy só lank ken, is amper soos familie in jou huis. My broer het gehelp dat sy dogter universiteit toe kon gaan,” het Hein gesê. Volgens Hein was daar geen gedwonge toegang tot die huis nie. “Ek is nie seker hoe die [verdagte] ingekom het nie. Miskien het hy geklop en toe maak Herman vir hom oop omdat hy hom so goed geken het,” verduidelik hy. Die verdagte het Herman glo verskeie kere met verskeie messe gesteek. Herman het homself gedurende die aanval probeer verdedig waarna die bure ŉ groot lawaai gehoor het. Hein vertel dat die bure die aanval deur die venster kon sien. Hulle kon egter nie in die huis kom nie en het ŉ sekuriteitsgroep in die omgewing se hulp ontbied, vertel Hein. Hein sê dat die sekuriteitsgroep met ŉ gespook die deur kon oopkry en die verdagte is op die plek in hegtenis geneem. “Daar word deur diegene op die toneel beweer dat die verdagte onder die invloed van drank was,” sê Hein. Dié inligting kon egter nie in dié stadium bevestig word nie. Paramedici is ook na die toneel ontbied maar Scholtz het by hul aankoms reeds aan sy beserings beswyk. “Hy was die beste mens en beste kollega. Hy was so saggeaard. Jy kan net dink watter soort mens help ŉ ander se kind om universiteit toe te gaan,” vertel Hein oor sy broer. Herman word Vrydag om 11:00 in die Ewige Lig-gemeente in Montana Park in Pretoria ter ruste gelê. Hy word oorleef deur sy tweelingseuns, Johan en Herman Scholtz, albei 28 jaar oud, en ŉ kleinkind. Maroela Media wag op terugvoer van die polisie.